
quick raw flesh in the rising

Leviticus 13:10, King James Version (1611)

Når noen har fått denne sykdommen, skal han føres til presten. Og presten skal se på ham. Finner han at det er en hvit hevelse på huden, at hårene på den er blitt hvite, og at det gror villkjøtt i den, da er hudsykdommen varig, og presten skal erklære ham for uren.

Tredje Mosebok 13:9–11 (1978)

Også langt der ute hvor himmelens brynje verner mot verden utenfor,selv der kan skyenes og stormens frø trenge inn og med dem sykdommens makt, når den utenfra baner seg vei til oss. Omvendt vil stormer som oppstår her på jorden, forsvinne i himmelrommet, mens de som dannes der oppe, kan suges opp av jorden. For det finnes ikke en eneste ting som ikke har et porøst vev.

LUCRETS: Om tingenes natur, Bok vi 


Sykdommene som var utryddet 

var ikke forsvunnet likevel 

De tillærte grepene for å unngå utbrudd 

alle standard- og nødprosedyrer

alt utstyr, alle nødaggregater, redskaper og hender

ansvarsfordeling, lokalkunnskap og sikring av forsyningslinjer

var kassert, forsvunnet, foreldet

Gnikking og skrubbing ble intensivert 

Programmene fikk nye instrukser 

og systemet ble startet på nytt

men viste seg å være dypt integrert 

i det som måtte erstattes

Mellomlang- og langtidsperspektiver hindret sikten

Budsjetter og frykt for å miste jobben

samt mangel på det man mente var reelle alternativer 

fortrengte troen på at det inntrufne

kunne vært avverget

og nå var det altså skjedd

Det ble klart for alle 

at det som hittil hadde fungert

var blitt irrelevant 

og manglet forbindelse 

til det som utspilte seg

Under rådslagningen ble det spurt

Hva nå? Hva må gjøres? 



De vil unngå å utsette kollektivet for fare 

de tar inn mørket og den jordfylte sikten 

sklir frem over isen i bunnen av krypten

kjenner seg frem i tuneller og sjakter 

lar seg suge opp av fargeløse røtter

i organer avlært den gamle måten 

å tjene og bli tjent av kroppen på



Idet lyset slår inn 

i mineralske sildretråder og pytter 

over jord hardstampet 

av nesten vektløse føtter

kjennes den fuktige trekken fra mugg 

brått sterkere mot huden

En strøm sugd gjennom gangene

langs belegg av skinnende gule, rosa sopptepper

og hvitt dryss over mumifiserte klumper 

etter dem som ikke fant veien ut

eller ikke tok sjansen

på å forlate det trygge 


OG LEGEN SKAL SE PÅ HAM

Medisinen blir en slags grunnvitenskap

fordi alt som finnes, er innskrevet i kropper.

trond berg eriksen i forord til jean starobinski:

Sivilisasjonens sykdommer: Jean-Jacques Rousseaus tenkning

